CELEX: 52018PC0563
Language: hu
Date: 2018-07-31
Title: Javaslat A TANÁCS VÉGREHAJTÁSI HATÁROZATA az (EU) 2017/1939 rendelet 14. cikkének (3) bekezdésében meghatározott testület tagjainak kinevezéséről

EURÓPAI BIZOTTSÁG
            Brüsszel, 2018.7.31.
            COM(2018) 563 final
            2018/0296(NLE)
            Javaslat
            A TANÁCS VÉGREHAJTÁSI HATÁROZATA
            az (EU) 2017/1939 rendelet 14. cikkének (3) bekezdésében meghatározott testület tagjainak kinevezéséről
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  Az Európai Ügyészség létrehozására vonatkozó megerősített együttműködés bevezetéséről szóló (EU) 2017/1939 tanácsi rendeletet 2017. október 12-én fogadták el, és a rendelet 2017. november 20-án hatályba lépett
                     1
                  . Az említett rendelet 20. cikke értelmében a Bizottság felel az Európai Ügyészség létrehozásáért és annak kezdeti adminisztratív működéséért mindaddig, amíg az Európai Ügyészség kapacitással nem rendelkezik saját költségvetésének végrehajtására. A Bizottság minden szükséges erőfeszítést megtesz az Európai Ügyészség gyors létrehozása érdekében. A rendelet 120. cikkével összhangban és egy hároméves létrehozási szakaszt követően a Bizottság arra törekszik, hogy az Európai Ügyészség 2020 végére megkezdje a tevékenységét. 
               
               
                  Az Európai Ügyészség létrehozásának és működtetésének kulcsfontosságú eleme az Európai Ügyészség személyzetének, különösen az európai főügyész és az európai ügyészek kiválasztása és kinevezése. Az Európai Ügyészség európai főügyészének és európai ügyészeinek kiválasztása érdekében az (EU) 2017/1939 rendelet 14. cikkének (3) bekezdése előírja, hogy a Tanács megállapítja a kiválasztással foglalkozó tanácsadó testület működési szabályzatát, és a Bizottság javaslata alapján határozatot hoz tagjainak kinevezéséről. Ebből a célból a Bizottság 2018.május 25-én tanácsi végrehajtási határozatra irányuló javaslatot fogadott el, amelynek melléklete megállapítja a kiválasztással foglalkozó tanácsadó testület működési szabályzatát
                     2
                  . 
               
               
                  Az (EU) 2017/1939 rendelet 14. cikkének (3) bekezdésében meghatározott, kiválasztással foglalkozó tanácsadó testület létrehozása érdekében a Bizottság a testület tagjainak kinevezésére irányuló tanácsi végrehajtási határozatra tesz javaslatot. Az (EU) 2017/1939 rendelet 14. cikkének (3) bekezdésével összhangban a Bizottság tizenkét tagot javasol a kiválasztással foglalkozó tanácsadó testületbe, akiket a Bíróságnak és a Számvevőszéknek a volt tagjai, az Eurojust volt nemzeti tagjai, a nemzeti legfelsőbb bíróságok tagjai, magas rangú ügyészek, valamint szaktekintélyként elismert jogászok közül választottak ki. A választható személyek közül egyre az Európai Parlament tett javaslatot 2018. május 31-én. A Bizottság figyelembe vette azt, hogy egyensúlyt kell teremteni a földrajzi eloszlás, a nemek és az Európai Ügyészségben részt vevő tagállamok jogrendszereinek ismerete tekintetében.
               
            
            
               •Összhang a szabályozási terület jelenlegi rendelkezéseivel
            
            
               
                  Az Európai Ügyészség létrehozását az Európai Unió működéséről szóló szerződés (a továbbiakban: EUMSZ) 86. cikke írja elő. Az Európai Ügyészség lesz az első olyan uniós szerv, amely nyomozási és vádhatósági hatáskörrel rendelkezik az Unió pénzügyi érdekeit sértő bűncselekmények tekintetében, és egy teljesen új szereplő lesz az EU igazságügyi térképén. Az Európai Ügyészség várhatóan egységesebbé és hatékonyabbá teszi majd az uniós költségvetést érintő bűncselekményekkel kapcsolatos vádhatósági politikát, aminek köszönhetően növekedni fog a vádemelések és a büntetőjogi felelősséget megállapító ítéletek száma, valamint javulni fog a csalárd módon felhasznált uniós források visszafizettetési aránya.
               
               
                  Az Európai Ügyészség európai főügyészének és európai ügyészeinek kiválasztásával foglalkozó testület tagjainak kinevezéséről szóló tanácsi végrehajtási határozatra irányuló e javaslat előterjesztésével a Bizottság az (EU) 2017/1939 rendelet 14. cikkének (3) bekezdésében előírt kötelezettségének tesz eleget. E javaslat lehetővé teszi a kiválasztással foglalkozó tanácsadó testület létrehozását, és ezáltal az Európai Ügyészség európai főügyészének és európai ügyészeinek kiválasztására és kinevezésére előírt eljárások megkezdését. E javaslat ezért teljes mértékben összhangban áll az érintett szabályozási terület jelenlegi rendelkezéseivel.  
               
            
            
               •Összhang az Unió egyéb szakpolitikáival
            
            
               
                  E javaslat összhangban áll az Unió egyéb szakpolitikáival, valamint az Unió pénzügyi érdekei védelmének megerősítésére irányuló jogszabályi változásokkal.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A javaslat az EUMSZ 291. cikkén alapul, összefüggésben az (EU) 2017/1939 tanácsi rendelet 14. cikkének (3) bekezdésével.  
               
            
            
               •Szubszidiaritás (nem kizárólagos hatáskör esetén) 
            
            
               
                  Az (EU) 2017/1939 rendelet 14. cikkének (3) bekezdésével összhangban a Bizottságot jogszabály kötelezi a kiválasztással foglalkozó tanácsadó testület tagjainak tanácsi kinevezésére vonatkozó javaslat előterjesztésére. E javaslat a Bizottság azon tanácsi végrehajtási határozatra irányuló javaslatát követi, amelynek melléklete megállapítja a kiválasztással foglalkozó tanácsadó testület működési szabályzatát. E javaslat elengedhetetlen annak biztosításához, hogy a kiválasztással foglalkozó tanácsadó testület létrejöjjön az Európai Ügyészség európai főügyészének és európai ügyészeinek gyors kiválasztása és kinevezése érdekében.  
               
            
            
               •Arányosság
            
            
               
                  E javaslat a javasolt célkitűzések eléréséhez szükséges mértékre korlátozódik, következésképpen megfelel az arányosság elvének. E javaslat közvetlenül kapcsolódik az (EU) 2017/1939 rendelet hatálybalépéséhez, és alapvető fontosságú az Európai Ügyészség gyors létrehozásának biztosításához. 
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
         
         
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  E javaslat célzott és korlátozott jellegére, valamint arra való tekintettel, hogy az az (EU) 2017/1939 tanácsi rendelet 14. cikkének (3) bekezdésében a Bizottsággal szemben előírt kötelezettségnek tesz eleget, utólagos értékelésekre, az érdekelt felekkel folytatott konzultációkra és hatásvizsgálatra nem került sor.
               
            
            
               4.KÖLTSÉGVETÉSI VONZATOK
            
            
               
                  E javaslatnak nincsenek költségvetési vonzatai. 
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               E javaslat jellegéből adódóan az intézkedéshez nem kapcsolódik a végrehajtás tervezésére irányuló tevékenység. 
            
            
               •Magyarázó dokumentumok (irányelvek esetén)
            
            
               
                  E javaslathoz nincs szükség az átültetésre vonatkozó magyarázó dokumentumokra. 
               
            
            
               •A javaslat egyes rendelkezéseinek részletes magyarázata
            
            
               
                  Az 1. cikk szerint a Tanács a felsorolt tizenkét személyt a 2. cikkben említett hatálybalépés időpontjától számított négyéves időszakra kinevezi az (EU) 2017/1939 rendelet 14. cikkének (3) bekezdésében meghatározott testület tagjainak. 
               
            
            
               2018/0296 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az (EU) 2017/1939 rendelet 14. cikkének (3) bekezdésében meghatározott testület tagjainak kinevezéséről
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel az Európai Ügyészség létrehozására vonatkozó megerősített együttműködés bevezetéséről szóló, 2017. október 12-i (EU) 2017/1939 tanácsi rendeletre és különösen annak 14. cikke (3) bekezdésére,
            
            
               tekintettel az Európai Bizottság javaslatára,
            
            
               mivel:
            
         
         
            
               (1)Az (EU) 2017/1939 rendelet 14. cikkének (3) bekezdése értelmében kiválasztással foglalkozó tanácsadó testületet kell létrehozni azért, hogy az összeállítsa az európai főügyészi tisztség betöltésére előválogatott jelöltek listáját, valamint indokolással ellátott véleményt adjon az európai ügyészi tisztségekre jelölt személyek képesítéséről. 
            
            
               (2)Az (EU) 2017/1939 rendelet előírja, hogy az Európai Parlament és a Tanács az európai főügyészt a kiválasztással foglalkozó tanácsadó testület által az előválogatott jelöltekről összeállított listáról választva, közös megegyezéssel nevezi ki. 
            
            
               (3)Az (EU) 2017/1939 rendelet azt is előírja, hogy a Tanács az egyes európai ügyészeket három, az adott tagállam által javasolt jelölt közül nevezi ki a kiválasztással foglalkozó tanácsadó testület indokolással ellátott véleményének kézhezvételét követően.
            
            
               (4)A kiválasztással foglalkozó tanácsadó testületnek meg kell vizsgálnia az európai főügyészi tisztség és az európai ügyészi tisztségek betöltésére irányuló jelentkezéseket az (EU) 2017/1939 rendelet 14. cikkének (2) bekezdésében, illetve 16. cikkének (1) bekezdésében foglalt követelmények fényében, ezen belül azt is, hogy férhet-e kétség a jelöltek függetlenségéhez.   
            
            
               (5)A kiválasztással foglalkozó tanácsadó testületnek tizenkét személyből kell állnia, akiket a Bíróságnak és a Számvevőszéknek a volt tagjai, az Eurojust volt nemzeti tagjai, a nemzeti legfelsőbb bíróságok tagjai, magas rangú ügyészek, valamint szaktekintélyként elismert jogászok közül választanak ki. 
            
            
               (6)A testület egy tagjára az Európai Parlamentnek kell javaslatot tennie. A Parlament 2018. május 31-én Antonio Murát jelölte az általa javasolandó testületi tagnak. 
            
            
               (7)A Bizottság a kiválasztással foglalkozó tanácsadó testület tagjai tekintetében figyelembe vette a földrajzi és a nemek közötti egyensúly, valamint az Európai Ügyészségben részt vevő tagállamok jogrendszereire vonatkozó megfelelő képviselet szükségességét. 
            
            
               (8)A Bizottság által javasolt tizenegy személy közül egy jelölt a Bíróság volt tagja, egy jelölt a Számvevőszék volt tagja, egy jelölt az Eurojust volt nemzeti tagja, öt jelölt magas rangú ügyész, két jelölt nemzeti legfelsőbb bíróságok tagja, illetve egy jelölt szaktekintélyként elismert jogász, akik közül hat jelölt férfi, öt jelölt pedig nő.  
            
            
               (9)Az (EU) 2017/1939 rendelet 14. cikkének (3) bekezdése előírja, hogy a Tanács a Bizottság javaslata alapján határozatot hoz a testület tagjainak kinevezéséről. 
            
            
               (10)A kiválasztással foglalkozó tanácsadó testület tagjait ezért ki kell nevezni, 
            
            
               ELFOGADTA EZT A HATÁROZATOT: 
            
            
               1. cikk
            
            
               A Tanács a következő személyeket az e határozat 2. cikkében említett hatálybalépés időpontjától számított négyéves időszakra kinevezi az (EU) 2017/1939 rendelet 14. cikkének (3) bekezdésében meghatározott testület tagjainak. 
            
            
            
               Peter FRANK
            
            
               Ulrike HABERL-SCHWARZ
            
            
               Theodoros IOANNIDES
            
            
               Saale LAOS
            
            
               Jean-Claude MARIN
            
            
               Ján MAZÁK
            
         
         
            
               María de los ÁNGELES GARRIDO LORENZO 
            
            
               Marin MRČELA
            
            
               Antonio MURA
            
            
               Vítor Manuel DA SILVA CALDEIRA
            
            
               Martine SOLOVIEFF 
            
            
               Raija TOIVIAINEN
            
            
               2. cikk
            
            
               Ez a határozat az Európai Unió Hivatalos Lapjában való kihirdetését követő huszadik napon lép hatályba. 
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        A Tanács (EU) 2017/1939 rendelete (2017. október 12.) az Európai Ügyészség létrehozására vonatkozó megerősített együttműködés bevezetéséről (HL L 283., 2017.10.31., 1. o.).
               
               
                  
                     (2)
                  
                        A Bizottság javaslata – A Tanács végrehajtási határozata az Európai Ügyészség létrehozására vonatkozó megerősített együttműködés bevezetéséről szóló, (EU) 2017/1939 rendelet 14. cikkének (3) bekezdésében meghatározott, kiválasztással foglalkozó tanácsadó testület működési szabályzatáról (COM(2018) 318 final, 2018. május 25.).